Mittetulundusühingu HOG Eesti

**PÕHIKIRI**

Põhikirja uus redaktsioon on kinnitatud 12 november 2015 üldkoosoleku otsusega

**I. ÜLDSÄTTED**

1.1 Mittetulundusühing HOG Eesti (edaspidi *Chapter*) on mittetulunduslik, oma põhikirjalise tegevusega kasumit mittetaotlev organisatsioon, mille tegevus põhineb liikmete vabatahtlikkusel ja omaalgatusel.

1.2 *Chapteri* ametlik nimi on “Mittetulundusühing HOG Eesti”. Era- ja avalikus suhtlemises võib kasutada väljendeid *Chapter* või Tallinn *Chapter* või HOG Tallinn Chapter ESTONIA.

1.3 *Chapteri* asukoht on Tallinn.

1.4 *Chapter* on iseseisev, juriidiline isik, kellel on oma sümboolika, varad, arveldusarve, struktuur ja sisekord.

1.5 *Chapter* juhindub oma tegevuses Eesti Vabariigi põhiseadusest, mittetulundusühingute seadusest, muudest seadustest ja õigusaktidest ning käesolevast põhikirjast.

1.6 *Chapteri* juhtimine ja tegutsemine vastavad mootorrataste tootja Harley-Davidsoni poolt välja töötatud ülemaailmsele tegevusjuhendile H.O.G. Chapter Handbook’ile (edaspidi *Chapteri* käsiraamat) ja Harley Owners Group (edaspidi H.O.G) Chapter Charter’ile (edaspidi *Chapteri* põhikiri).

1.7 *Chapteri* juhatuse ja teiste juhtimisega seotud isikute ametinimetused vastavad Chapteri käsiraamatus ja H.O.G. *Chapteri* põhikirjas sätestatule.

1.8 *Chapteri* ametlik suhtluskanal one-posti aadress [team@hog.ee](mailto:team@hog.ee), mida haldab juhatus.

**II. EESMÄRK JA TEGEVUS**

Chapteri tegevuse eesmärgiks on:

2.1 ühendada Harley-Davidsoniga sõitvaid ja sellest huvitatud ning lugu pidavaid inimesi Eestis ja välismaal;

2.2 tutvustada Harley–Davidsoni kaubamärki, väärtusi ja ajalugu; toetada oma tegevusega kohaliku Harley-Davidsoni ametlikku esindust;

2.3 edendada ohutut mootorrattasõitu;

2.4 edendada rahvusvahelist motomatkamist;

2.5 arendada motosõiduga seotud seltskondlikku ja ühiskondlikku tegevust, korraldada motokokkutulekuid ning ühiseid väljasõite;

2.6 arendada koostööd sama suunitlusega ühenduste, klubide liitude ja organisatsioonidega, samuti kohalike omavalitsuste, äriühingutega ning üksikisikutega kodu- ja välismaal.

**III. LIIKMESKOND, KOHUSTUSED JA ÕIGUSED**

3.1 *Chapteri* liikmeks võib astuda vähemalt 16-aastane füüsiline isik, kes omab kehtivat H.O.G rahvusvahelist liikmelisust ning kes tunnistab ja täidab *Chapteri* põhikirja.

3.2 *Chapteri* noorliikmeteks võivad olla *Chapteri* tegevuses osaleda soovivad kuni 16-aastased füüsilised isikud lapsevanema või seadusliku hooldaja vabas vormis esitatud nõusoleku alusel.

3.3 *Chapteri* toetajaliikmeteks (*associate member*) võivad olla isikud, kes tunnistavad *Chapteri* põhikirja, aitavad oma tegevusega kaasa *Chapteri* eesmärkide elluviimisele, osalevad aktiivselt *Chapteri* tegevuses ning tasuvad õigeaegselt liikmemakse.

3.4 *Chapteri* liikmeks astumiseks tuleb esitada kirjalik avaldus juhatusele ja/või *Membership officerile* ja tõend H.O.G. rahvusvahelise liikmelisuse kohta, milleks on kehtiv liikmekaart või rahvusvahelise H.O.G.’i kirjalik kinnitus liikmemaksu tasumise ja liikmenumbri väljastamise kohta.

3.5 Juhatus kinnitab liikmelisuse 30 päeva möödumisel avalduse levitamisest *Chapteri* ametliku suhtluskanali [team@hog.ee](mailto:team@hog.ee) kaudu, eeldusel , et mitte ükski *Chapteri* liige ei ole isiku liikmeks vastuvõtmise vastu .

3.6 Kui juhatus keeldub taotlejat liikmeks võtmast, võib taotleja nõuda, et tema liikmeks vastuvõtmine otsustatakse *Chapteri* üldkoosolekul.

3.7 Liikmelisust ja liikmeõiguste teostamist ei saa üle anda ega pärandada. *Chapteri* liikme surma korral tema liikmelisus lõpeb.

3.8 *Chapteri* liikmel on õigus kirjaliku avalduse alusel *Chapterist* välja astuda. Juhatus teavitab avaldajat ja *Chapterit* liikme väljaarvamisest kirjalikult ühe kuu jooksul avalduse laekumise päevast.

3.9 Liikme võib välja arvata üldkoosoleku ja/või juhatuse otsusega, kui liige:

- ei tasu *Chapteri* ja/või rahvusvahelist H.O.G liikmemaksu või muid üldkoosoleku kehtestatud makse,

- ei täida *Chapteri* põhikirja,

- on *Chapterit* moraalselt või materiaalselt oluliselt kahjustanud,

- jätab süstemaatiliselt täitmata *Chapteri* juhatuse, ametiisikute või juhtimisega seotud isikute oma pädevuse piires antud korraldusi.

3.10 Kohalikul Harley-Davidsoni agendil on alati õigus muuta *Chapteri* juhtkonda ja välja arvata *Chapteri* liikmeid.

3.11 *Chapteri* liikmeskonda ja välja arvatud liiget tuleb teavitada kirjalikult 10 päeva jooksul väljaarvamise otsuse tegemise päevast arvates. Väljaarvatud liikmel on õigus nõuda väljaarvamise otsuse ülevaatamist üldkoosolekul. Liikmelisuse lõppemisel liikmemaksu ei tagastata.

3.12 Väljaarvamise otsus jõustub viivitamatult.

3.13 *Chapteri* liikmel on õigus:

- osaleda kõigil *Chapteri* üritustel;

- kasutada *Chapteri* soodustusi ja varasid vastavalt kehtestatud korrale,

- osaleda hääleõiguslikuna üldkoosoleku töös ning valida ja olla valitud *Chapteri* juht-, kontroll- ning teistesse valitavatesse organitesse,

- esindada *Chapterit* selle juhtorganite volitusel teistes organisatsioonides ja üritustel,

- esitada arupärimisi ja ettepanekuid *Chapteri* valitavate organite tegevuse kohta ning saada *Chapter*i tegevuse kohta teda huvitavat informatsiooni,

- kanda vastavalt põhikirjale *Chapteri* sümboolikat,

- *Chapterist* välja astuda.

3.14 *Chapteri* liikmed on kohustatud:

- järgima *Chapteri* põhikirja ning valitavate organite ja juhtide poolt nende pädevuse piires antud korraldusi,

- osalema korralistel ja erakorralistel üldkoosolekutel ning valitavatesse organitesse kuulumisel osalema nende töös,

- tasuma õigeaegselt liikmemaksu ja juhatuse kehtestatud makse,

- kasutama heaperemehelikult ja säästvalt *Chapteri* vara,

- hoidma ja kaitsma *Chapteri* head nime, seisma *Chapteri* eesmärkide ja põhimõtete eest,

- austama *Chapteri* sümboolikat ja kasutama seda väärikalt,

- suhtuma teistesse liikmetesse lugupidavalt.

3.15 Punktis 3.14 nimetamata kohustusi võib *Chapteri* üldkoosolek, juhatuse iga liige või ametiisik liikmetele kehtestada ainult liikme nõusolekul.

IV**. STRUKTUUR JA JUHTIMINE**

4.1 *Chapterit* juhib *Chapteri* kõrgeim organ – üldkoosolek; üldkoosolekute vahelisel ajal juhatus.

4.2 Üldkoosoleku kutsub kokku juhatus vastavalt vajadusele, kuid vähemalt üks kord aastas.

4.3 Üldkoosolekute vahelisel ajal korraldab juhatus regulaarseid avalikke koosolekuid vastavalt vajadusele.

4.4 Üldkoosolek kutsutakse kokku vähemalt 1/3 *Chapteri* täisliikmete initsiatiivil.

4.5 Üldkoosoleku kutse peavad liikmed saama vähemalt kaks nädalat enne koosoleku toimumist. Kutsel peab olema näidatud koosoleku toimumise aeg, koht ja päevakord.

4.6 Üldkoosolekul on igal liikmel üks hääl. Liige võib oma hääle üle anda teisele liikmele lihtkirjaliku volituse alusel.

4.7 Üldkoosolek on otsustusvõimeline, kui sellest võtab osa vähemalt üle poole *Chapteri* liikmetest. Otsused võetakse vastu lihthäälteenamusega, häälte võrdsuse korral on otsustavaks juhatuse esimehe hääl.

4.8 Kui üldkoosolek ei ole punktis 4.6 sätestatu kohaselt otsustusvõimeline, siis kutsub juhatus hiljemalt tunni aja jooksul kokku uue üldkoosoleku sama päevakorraga. Uus üldkoosolek on pädev otsuseid vastu võtma sõltumata üldkoosolekul osalenud liikmete arvust samadel põhimõtetel, nagu on sätestatud punktis 4.6.

4.9 *Chapteri* juhatuse otsused võetakse vastu konsensuse alusel.

4.10 Üldkoosoleku ja juhatuse koosolekuid protokollitakse. Protokollile kirjutavad alla koosoleku juhataja ja protokollija.

4.11 Üldkoosoleku pädevuses on :

- põhikirja vastuvõtmine ja selle muutmine,

- juhatuse ja vajaduse korral revisjonikomisjoni valimine,

- vastavalt juhatuse ettepanekule sisseastumis-, aasta- ja jooksvate maksude kehtestamine;

- *Chapteri* reorganiseerimine ja likvideerimine,

- aastaaruande ja revisjonikomisjoni aruande kinnitamine,

- eelarve kinnitamine.

4.12 Üldkoosolek valib *Chapteri* juhatuse, mis koosneb neljast liikmest: juhatuse esimees (rahvusvaheline nimetus *Director*), juhatuse aseesimees ehk asedirektor (rahvusvaheline nimetus *Assistant Director*), juhatuse liige - laekur (rahvusvaheline nimetus *Treasurer)* ja juhatuse liige –sekretär (rahvusvaheline nimetus *Secretary*).

4.13 Õigustoimingutes esindab *Chapterit* juhatuse esimees ainuisikuliselt või kaks juhatuse liiget koos.

4.14 Juhatuse kohustused on:

- üldkoosolekute otsuste täitmise korraldamine ja *Chapteri* tegevuse juhtimine üldkoosolekute vahelisel ajal vastavalt põhikirjale ja üldkoosoleku otsustele,

- *Chapteri* asjaajamise sisseseadmine ja korraldamine,

- üldkoosoleku kokkukutsumine,

- üldkoosoleku toimumise aja, koha ja päevakorra määramine,

- üldkoosolekule kinnitamiseks aastaaruande esitamine,

- eelarve esitamine üldkoosolekule,

- põhikirjas ettenähtud korras liikmete vastuvõtmine ning väljaastumise üle otsustamine,

- liikmete arvestuse ning liikmemaksude kogumise, arvestamise ja kontrolli korraldamine,

- maksude laekumistähtaegade määramine,

- vastavalt *Chapter*i käsiraamatu ja H.O.G Chapter põhikirjale ettepanekute tegemine töörühmade ja/või nende juhtide (rahvusvaheline nimetus *Officer*), määramiseks,

- raamatupidamise korraldamine,

- ajutiste või alaliste töörühmade moodustamine ja likvideerimine;

- muude toimingute korraldamine, mis tulenevad põhikirjast, üldkoosoleku otsustest ja *Chapteri* tegevusest.

4.15 Pangaülekandeid teeb laekur (*Treasurer)* või mõni teine juhatuse liige vastavalt juhatuse otsusele.

**V. VAHENDID JA VARAD**

5.1 *Chapteri* varad ja vahendid moodustuvad:

- sisseastumis-, liikme- ja ühekordsetest maksudest,

- annetustest,

- toetustest,

- põhikirjaliste eesmärkide saavutamiseks korraldatavate ürituste tuludest,

- sponsor- ja reklaamilepingutest, intressituludest ja muudest tegevustest tekkinud laekumistest.

5.2 *Chapteri* vahendid ja vara kuuluvad *Chapterile* ning kasutatakse ja käsutatakse *Chapteri* põhikirjaliste eesmärkide saavutamiseks vastavalt käesolevale põhikirjale.

**VI. MAJANDUSTEGEVUS**

6.1 *Chapteri* majandusaasta algab 01. oktoobril ja lõpeb 30. septembril.

6.2 *Chapter* korraldab oma raamatupidamise vastavalt raamatupidamise seadusele.

6.3 Pärast majandusaasta lõppu koostab juhatus raamatupidamise aastaaruande ja tegevusaruande ning esitab selle üldkoosolekule kuue kuu jooksul arvates majandusaasta lõppemisest. Kinnitatud majandusaasta aruandele kirjutavad alla kõik juhatuse liikmed.

6.4 *Chapteril* on õigus oma põhikirjaliste eesmärkide saavutamiseks vallata, kasutada ja käsutada *Chapteri* vara.

6.5 *Chapteri* varasid kasutatakse vastavalt kehtivale eelarvele

- organisatoorse ja majandusliku tegevuse korraldamiseks,

- töötasudeks,

- lähetustasudeks,

- inventari soetamiseks,

- ürituste korraldamiseks,

- koolituste läbiviimiseks,

- rahvusvaheliste kontaktide arendamiseks,

- muudeks *Chapteri* põhikirjaliste eesmärkidega seotud kulutusteks.

**VII. SÜMBOOLIKA**

7.1 *Chapteri* sümboolika on Harley-Davidsoni tehase ja rahvusvahelise liikumise H.O.G.. tunnustatud ja kaitstud embleemid, märgid, lipud, logod jne.

7.2 *Chapteri* sümboolika kasutamine on lubatud ainult *Chapteri* liikmetele.

**VIII. LÕPETAMINE**

8.1 *Chapteri* tegevus lõpetatakse:

- üldkoosoleku otsusega, kui *Chapteri* lõpetamine on lülitatud üldkoosoleku päevakorda iseseisva punktina, sellest on *Chapteri* liikmetele ettenähtud korras teatatud, üldkoosolekul osaleb või on esindatud vähemalt 2/3 *Chapteri* liikmetest ja lõpetamise poolt hääletab vähemalt 2/3 koosolekul osalenud liikmetest või nende esindajatest,

- *Chapteri* liikmete arvu vähenemisel alla nelja (4),

- muudel seaduses sätestatud alustel.

8.2 *Chapteri* tegevuse lõpetamisel *Chapter* likvideeritakse. Likvideerijateks on juhatuse liikmed, kui üldkoosoleku otsusega ei ole ette nähtud teisiti. Sundlõpetamise korral määrab likvideerija kohus. Likvideerija peab olema teovõimeline füüsiline isik, kelle elukoht on Eesti. Likvideerijatel on *Chapteri* juhatuse liikmete õigused ja kohutused, mis ei ole vastuolus likvideerimise eesmärgiga. Likvideerijatel on õigus esindada Chapterit ainult ühiselt.

8.3 Likvideerijad lõpetavad *Chapteri* tegevuse, nõuavad sisse võlad, müüvad vara, rahuldavad võlausaldajate nõuded ja annavad pärast võlausaldajate nõuete rahuldamist allesjäänud vara üle samalaadsete eesmärkidega mittetulundusühingule või sihtasutusele, avalik-õiguslikule juriidilisele isikule, riigile või kohalikule omavalitsusüksusele. Likvideerijad võivad teha ainult neid tehinguid, mis on vajalikud *Chapteri* likvideerimiseks. Likvideerijad avaldavad viivitamatult teate likvideerimismenetlusest. Likvideerijad peavad saatma teadaolevatele võlausaldajatele likvideerimisteate. Likvideerimisteates märgitakse , et võlausaldajatel tuleb esitada oma nõuded nelja kuu jooksul arvates viimase teate avaldamise päevast. Kui *Chapteri* varadest ei jätku võlausaldajate nõuete rahuldamiseks, esitavad likvideerijad pankrotiavalduse.

8.4 Pärast võlausaldajate kõigi nõuete rahuldamist ja nõuded esitamata jätnud teadaolevate võlausaldajate raha deponeerimist jaotatakse allesjäänud vara üldkoosoleku otsusega määratud õigustatud isikute vahel. Vara ei või õigustatud isikute vahel välja jagada enne kuue kuu möödumist viimase likvideerimisteate avaldamisest. Kui vara ei saa jaotada, annetatakse vara heategevuseks.

8.5 *Chapteri* lõppemisel kustutatakse *Chapter* äriregistrist *Chapteri* likvideerijate avalduse põhjal. Kui *Chapter* likvideerimise lõppemisel ei esitata avaldust selle kustutamiseks äriregistrist, on registripidajal õigus *Chapter* registrist kustutada. Likvideerijad annavad *Chapteri* dokumendid hoiule ühele likvideerijatest või kolmandale isikule. Dokumentide hoidja nimi kantakse registrisse likvideerijate avalduse põhjal. Kui likvideerijad ei ole täitnud oma kohustusi või on jaganud *Chapteri* vara enne võlausaldajate kõigi nõuete rahuldamist või raha deponeerimist, vastutavad nad oma süü tõttu võlausaldajatele tekitatud kahju eest solidaarselt.